Louise Schack Elholm (V), 2012-04-10:
Mikrofonen er meget højt oppe.
Det er en høj en, der har stået her.
Den første del af lovforslaget handler om at fjerne de 3 dages løbetid, som lejerne har til at betale huslejen.
Regeringen argumenterer med, at det vil medføre, at lejere ikke bliver smidt ud af deres lejeboliger, fordi de ikke har betalt deres husleje.
Regeringen forventer nemlig, at en del af lejerne har fået brugt deres penge i løbet af de 3 dage, og at de derfor ikke har råd til huslejen.
Regeringen forventer åbenbart på den baggrund at undgå 500 udsættelser, og de forventer derfor at spare 600.000 kr. på forslaget.
Jeg synes, at det er et vel optimistisk skøn.
Der er givetvis nogle, som ikke kan gemme deres penge i 3 dage, men så drastiske ændringer virker tvivlsomme.
Socialdemokraterne slog sig hårdt op på udsættelser før valget.
Den nuværende beskæftigelsesminister sagde før valget, at det skulle forbydes at sætte børnefamilier på gaden.
Også den nuværende statsminister lovede over for LLO et forbud mod at sætte børnefamilier på gaden.
Det lyder ganske sympatisk, men det holder ikke i virkeligheden.
Vi kan ikke give nogen en blankocheck til ikke at betale husleje.
Man skal betale sine regninger, og man skal betale sin husleje, uanset om man har børn.
Børnefamilier skal allerede hjælpes i dag, hvis de bliver sat ud.
Kommunerne er nemlig forpligtet til at sørge for en ny bolig til dem.
Socialdemokraterne ændrede da også holdning efter valget.
Nu lader det ikke til, at Socialdemokraterne vil forbyde udsættelse af børnefamilier.
Det lader til, at det eneste, Socialdemokraterne åbenbart kan svinge sig op til for at undgå udsættelser, er at fjerne de 3 dages løbetid på at betale husleje.
Anden del af dette lovforslag handler om at skabe mere gennemsigtighed i huslejenævns og beboerklagenævns afgørelses- og behandlingstider.
Disse skal fremover offentliggøres i DIADEM.
Det er godt at sikre mere gennemsigtighed omkring nævnenes afgørelser og sagsbehandlingstider.
Jeg vil dog gerne have præciseret, om DIADEM kan hjælpe udlejer med at finde det rette lejeniveau, for det har vi jo oplevet at mange udlejere har problemer med.
I den tredje og sidste del af lovforslaget lægges der op til at effektivisere brugen af plejeboliger ved at forbedre kommunernes muligheder for at benytte sig af opmagasinering af indbo efter afdøde beboere, dog kun når sagerne kommer i skifteretten.
Det vil gøre det muligt at genudleje hurtigere og dermed få en hurtigere og mere optimal måde at overdrage plejeboligerne på.
Jeg er overordnet set en kende overrasket over forslaget til at ændre lejeloven.
Der foregår jo i øjeblikket forhandlinger om lejeloven mellem parterne på området.
Jeg ved, at ministeren har genoptaget de forhandlinger, som blev sat i gang under VK-regeringen, og derfor undrer forslaget mig.
Jeg håber ikke, at det betyder, at ministeren generelt har tænkt sig at obstruere forhandlingerne.
Vi kan klart se det fornuftige i at fremsætte fristen for huslejen, så der er større sikkerhed for, at den betales rettidigt.
Samtidig støtter vi op om større gennemsigtighed i de sager, som huslejenævnet og beboerklagenævnet behandler, og det vil også være fornuftigt at give kommunerne bedre muligheder for opmagasinering af indbo fra afdøde beboere.
I Venstre er vi positive over for lovforslaget og ser frem til udvalgsbehandlingen.